A Ngɔ Yesu Kɛ Ha Konɛ A Ya Gbe Lɛ | Yesu Si Himi Ngɛ Zugba a Nɔ\nA Ngɔ Yesu Kɛ Ha Konɛ A Ya Gbe Lɛ\nA BU YESU GBENƆ FƆ, NƐ A KƐ LƐ HO KONƐ A YA GBE LƐ\nE ngɛ mi kaa Pilato ha nɛ a fiaa Yesu kpa wawɛɛ nɛ a pue e hɛ mi si mohu lɛɛ, se lɔ ɔ ha we nɛ osɔfo nikɔtɔma amɛ kɛ a we bi ɔmɛ nɛ a tsake a juɛmi. Nɔ́ pɛ nɛ a ngɛ hlae ji kaa a maa gbe Yesu, nɛ a sume nɛ nɔ́ ko nɛ tsi mɛ blɔ. A ya nɔ nɛ a kpa ngmlaa wawɛɛ ke: “Sɛu lɛ! Sɛu lɛ!” Pilato de mɛ ke: “Nyɛ nitsɛmɛ nyɛɛ ngɔ lɛ nɛ nyɛ ya sɛu mɔ; ejakaa imi lɛɛ i nɛ sane yobu ko ngɛ e he nɛ ma da nɔ kɛ bu lɛ fɔ.”​​—Yohane 19:6.\nYuda bi ɔmɛ nyɛ we nɛ a ha Pilato odase ko nɛ tsɔɔ kaa Yesu te si kɛ wo Roma nɔ yemi ɔ, se anɛ a maa na nɔ́ ko ngɛ a jami ɔ mi kɛ po e nya lo? A kpale ngɔ munyu nɛ Sanhedrin ɔ da nɔ kɛ bu Yesu fɔ ɔ kɛ po Yesu nya kɛ ha Pilato ekohu. A de Pilato ke: “Wɔɔ lɛɛ wa ngɛ mlaa, nɛ wa mlaa a nya a, e sa gbenɔ, ejakaa e pee e he Mawu Bi.” (Yohane 19:7) Sane nɛ ɔ ba pee nɔ́ he kulaa kɛ ha Pilato.\nEnɛ he ɔ, Pilato kpale sɛ e we ɔ mi, nɛ e ya susu blɔ nɔ nɛ e maa gu kɛ ngmɛɛ Yesu he ɔ he, ejakaa e na kaa a plaa Yesu wawɛɛ, nɛ jehanɛ hu ɔ, e yo ɔ bɔ lɛ kɔkɔ kaa e ko gbe Yesu. (Mateo 27:19) Se munyu ehe nɛ Yuda bi ɔmɛ kpale kɛ ngɛ Yesu nya poe kaa e pee e he “Mawu Bi” ɔ hu nɛɛ? Pilato le kaa Yesu je Galilea. (Luka 23:5-7) Se e kpale bi Yesu ke: “Jije o je?” (Yohane 19:9) Eko ɔ, e pee Pilato kaa Yesu ba hi si ngɛ zugba a nɔ hyɛ, aloo ngɛ blɔ ko nɔ ɔ, mawu ko ji lɛ.\nYesu de Pilato momo kaa matsɛ ji lɛ, se e matsɛ yemi ɔ pi je nɛ ɔ mi nɔ́. Akɛnɛ e he hia we kaa Yesu nɛ kpale tsɔɔ jamɛ a munyu kake ɔ mi ekohu he je ɔ, e ha we Pilato heto. Munyu ɔ nya nɛ Yesu je we ɔ dɔ Pilato, nɛ e kɛ abofu bi lɛ ke: “O be ye nya mi poe? O li kaa i ngɛ he blɔ kaa i sɛuɔ mo, nɛ i ngɛ he blɔ hulɔ kaa i ngmɛɛ o he lo?”​​—Yohane 19:10.\nYesu de Pilato ke: “Ke pi Mawu nɛ ha mo he wami ɔ, o be he wami ko ngɛ ye nɔ. Lɔ ɔ he ɔ, nɔ nɛ je mi kɛ wo o dɛ mi ɔ, e he yayami ɔ kle pe o nɔ́ ɔ.” (Yohane 19:11) Pi nɔ kake pɛ he munyu nɛ Yesu ngɛ tue ɔ. Mohu ɔ, e ngɛ tsɔɔe kaa Yuda Iskariot, kɛ Kayafa, kɛ nihi tsuo nɛ a piɛɛ e he ɔ a yayami kle pe Pilato nɔ́ ɔ.\nPilato na kaa ngɛ níhi nɛ a pee Yesu ɔ tsuo se ɔ, e pee we basabasa, nɛ e tui munyu yaya ko hulɔ. Pilato yɔse hu kaa eko ɔ, mawu ko ji Yesu. Ní nɛ ɔmɛ ha nɛ e ye gbeye, lɔ ɔ he ɔ, e pee e juɛmi kaa e maa ngmɛɛ Yesu he. Se Yuda bi ɔmɛ de nɔ́ ko nɛ ha nɛ Pilato tsui po. A wo e he gbeye ke: “Ke o ngmɛɛ e he ɔ, o pi Kaisare ɔ huɛ. Nɔ tsuaa nɔ nɛ peeɔ e he matsɛ ɔ, Kaisare ɔ e te si ngɔ si ɔ nɛ.”​​—Yohane 19:12.\nJehanɛ ɔ, amlaalo ɔ kpale ngɔ Yesu kɛ je kpo, nɛ e ya hi si ngɛ e kojomi sɛ ɔ nɔ. Kɛkɛ nɛ e de ni ɔmɛ ke: ‘Nyɛ nɛ nyɛ matsɛ ɔ!’ Se Yuda bi ɔmɛ kplɛɛ we kulaa, nɛ a kɛ ngmlaa de Pilato ke: “O kɛ lɛ nɛ ya! O kɛ lɛ nɛ ya! Sɛu lɛ!” Pilato bi mɛ ke: “Nyɛ matsɛ ɔ, ma sɛu lɛ lo?” E ngɛ mi kaa Yuda bi ɔmɛ sume Roma bi ɔmɛ a nɔ yemi ɔ mohu lɛɛ, se kɛ̃ ɔ, osɔfo nikɔtɔma amɛ de ke: “Wa be matsɛ ko kaa ja Kaisare ɔ pɛ.”​​—Yohane 19:14, 15.\nNí nɛ ɔmɛ nɛ Yuda bi ɔmɛ de ɔ ha nɛ Pilato ye gbeye, nɛ lɔ ɔ he ɔ, e ngmɛɛ Yesu he ngɔ ha mɛ konɛ a ya gbe lɛ. Ta buli ɔmɛ je tade klɔii ɔ ngɛ Yesu he, nɛ a ngɔ lɛ nitsɛ e tade ɔmɛ kɛ wo lɛ. Benɛ a ngɔ Yesu kɛ yaa a, a ha nɛ lɛ nitsɛ e tloo e sɛumi tso ɔ.\nJamɛ a Soha a nɛ ji Nisan ligbi 14 ɔ nɛ a kɛ Yesu yaa nɛ a ya gbe lɛ ɔ, je na saii. Kɛ je So mɔtu ɔ kɛ ba si be nɛ ɔ mi ɔ, Yesu hwɔ we mahe, nɛ e gblee amanehlu babauu mi. Akɛnɛ tso nɛ a ngɔ kɛ tloo lɛ ɔ mi jiɔ wawɛɛ he je ɔ, e kɛ we kulaa nɛ e he wami tsuo ta. Enɛ ɔ he ɔ, benɛ ta buli ɔmɛ na nyumu ko nɛ e bee ɔ, a nyɛ e nɔ ke e tloo Yesu sɛumi tso ɔ kɛ ya he nɛ a yaa gbe lɛ ngɛ ɔ. A tsɛɛ nyumu nɛ ɔ ke Simon, nɛ e je Kirene ngɛ Afrika. Nihi babauu kɛ aywilɛho nyɛɛ a se, nɛ a ngɛ kɔmɔ yee.\nSe Yesu de yi ɔmɛ nɛ a ngɛ ya a foe ɔ ke: “Yerusalem yihi! Nyɛ ko fo ya ha mi; se mohu nyɛ fo ya ha nyɛ nitsɛmɛ nyɛ he, kɛ nyɛ bimɛ. Ejakaa be ma nɛ a ma de ke, ‘Yosahi, kɛ yihi nɛ a mi mi wui ngma, kɛ ni nɛmɛ nɛ ha we nyɔ hyɛ ɔ, a he ngɛ ní pɛ!’ Jamɛ a be ɔ, nihi ma de ke, ‘Wa ná nɛ yo ɔmɛ ba nɔ wa nɔ; nɛ yoku ɔmɛ ha wa nɔ!’ Ejakaa ke tso mumu lɛ a pee lɛ enɛ ɔ ɔ, tso gbigbli lɛɛ kɛ e nɔ́ maa hi kɛɛ?”​​—Luka 23:28-31.\nYuda ma a he munyu nɛ Yesu ngɛ tue ɔ nɛ. Yuda ma a ngɛ kaa tso nɛ ngɛ gboe se e gbli we lolo, ejakaa loloolo ɔ, Yesu kɛ mɛ ngɛ, nɛ Yuda bi komɛ nɛ a he Yesu ye ɔ hu ngɛ a kpɛti. Se ke be su nɛ Yesu, kɛ Yuda bi nɛ a he lɛ ye ɔ tsuo je ma a mi ɔ, e maa piɛ nihi nɛ a gbo ngɛ mumi mi ɔ pɛ. Kɛkɛ ɔ, Yuda ma a maa pee kaa tso nɛ gbli. Ke Roma bi ɔmɛ nɛ Mawu maa gu a nɔ kɛ kpata Yuda bi ɔmɛ a hɛ mi ɔ ya tua mɛ ɔ, a maa wo yana!\nMɛni munyu nɛ jami nya dali ɔmɛ kɛ po Yesu nya?\nMɛni he je nɛ Pilato bɔni gbeye yemi ɔ?\nMɛni osɔfo nikɔtɔma amɛ pee loko Pilato ha mɛ he blɔ kaa a gbe Yesu ɔ?\nMɛni nɛ tso “mumu” nɛ Yesu tu he munyu kaa e ba pee tso “gbigbli” ɔ tsɔɔ?